google/wiki40b huggingface dataset:
Fredrik Georg Lerche

Bakgrunn

Fredrik Georg Lerche ble student i 1825 og var en trofast tilhenger av barndomsvennen Henrik Wergeland i studenttiden. At både Lerche og Wergeland var gjengangere i hovedstadens politijournaler er godt kjent blant mange, men Wergelands navn ble ikke journalført før i 1837, altså lenge etter studietiden. I studietiden var det Lerche som var anfører. I tidsskriftet Samtiden (1908) skilder Halvdan Koht hvorledes «Kameraterne sat sammen og drak om Kveldene og derefter drog ut paa Optøjer og tumultiske Tog i Gatene, hvor de brugte physiske Kræfter mod Politiet». 
Lommelerke har sannsynligvis sitt navn fra Lerche. Intet studenternavn kommer så ofte igjen i politiets  bøker som Lerches. Foruten Wergeland var kameratene til Lerche i all hovedsak juristen Grundt og teologene Bernhoft, Brodtkorp, Holst og Heffermehl.

Karriere

Etter å ha tatt juridisk embetseksamen i 1830 ble Lerche i 1838 prokurator for Søndre Trondhjems amt med bosted i Trondhjem. Fra 1843 var han overrettsprokurator. 
Gjennom sitt virke vant han seg stor anseelse blant folket, og under påvirkning av Marcus Thranes agitasjon ble han valgt til stortingsmann for Trondhjem på Stortinget i 1851, hvor han var formann i justiskomiteen. Noe av det første han gjorde, var å skremme opp forsamlingen med «uvøren Debat og hensynsløs Radikalisme». Etter sigende skal hans fantasi ha løpt så løpsk at Aasmund Olavsson Vinje spottet ham med at han hadde gjort faktisk opplysninger enstydig med løgn. 
Fredrik Georg Lerche var ordgører i Tronsheim i to årsperioder, fra 1. januar 1854 til 31. desember 1854, og fra fra 1. januar 1858 til 31. desember 1858. Han kom på Stortinget igjen i 1857 og i 1858. Fra 1858 bodde Lerche på gården sin, Kvamme, i Strinda.
Siden trakk han seg tilbake fra politikken, og flyttet i 1867 til Paris. Det lille norske samfunn ble til slutt så trangt at han brøt ut. Under beleiringen av Paris gjorde han i en alder av 67 år tjeneste som kanonér på vollene.  Han deltok derimot ikke i kommunardoppstanden i 1871, idet «han ansaa anarkisterne liksom preusserne for motstandere av friheten og civilistationen». 
Han døde i Paris i 1883.
Nordmarka Rundt

Nordmarka Rundt er et årlig sykkelritt som har blitt arrangert av Sportsklubben Rye siden 1975. Rittet følger Forskrift om sykkelritt på veg og arrangeres etter NCFs regler for turritt landevei.
Løypa starter og ender ved Årvoll skole. Løyperekorden på 3 timer og 27 minutter ble satt i 2013.
Dragé

Dragé er en søtsak med et trekk, vanligvis av sukker eller sjokolade; også selve trekket kalles dragé og godteribiten sies å være dragert. Sjokoladebiter, nøtter, mandler, karameller eller andre faste emner får et trekk av sukkerlag eller smeltet sjokolade.
Dragering anvendes også ofte til legemidler, hovedsakelig for tabletter som er beregnet på å svelges.
Wind River Range

Wind River Range er en fjellkjede i vestre Wyoming i USA. Den utgjør en del av de sentrale Rocky Mountains og løper omkring 160 kilometer i nordvestlig-sødøstlig retning. Fjellkjedens kam utgjør en del av den nordamerikanske kontinentale vannskille og skiller dermed vannet som renner østover mot Atlanterhavet via Wind River fra vannet som renner mot sørvest mot Stillehavet via Green River.
De fleste av Wyomings høyeste fjell ligger i Wind River Range, blant annet den høyeste fjelltoppen Gannett Peak (4 209 meter over havet).
Naturreservatene Shoshone National Forest, på den østre siden av fjellene, og Bridger-Teton National Forest, på den vestre, ligger i Wind River Range. Deler av fjellkjeden tilhører også Wind Rivers indianerreservat.
International IMPAC Dublin Literary Award

International IMPAC Dublin Literary Award er en internasjonal litteraturpris som siden 1996 har blitt utdelt i Dublin for et enkelt litterært verk på engelsk. Prisen er stiftet av det amerikanske firmaet Improved Management Productivity and Control (IMPAC) sammen med Dublin City Council. Prisen er på €100 000. For oversatte verk får oversetteren 25 % av prisbeløpet. Den er den største prisen som deles ut for enkeltstående engelskspråklige verk.
Prisen administreres av Dublin City Libraries som mottar nominasjoner fra offentlige bibliotek i større byer over hele verden.
Globalis

Globalis er et samfunnsfaglig nettsted drevet av FN-sambandet i Norge.
Globalis er et interaktivt verdensatlas og et digitalt oppslagsverk. På sidene finnes statistikk og fakta for alle land i verden, profiler om pågående konflikter, satellittbilder som viser geografiske og klimatiske endringer over tid, samt verdenskart som viser menneskenes globale påvirkning. Kildene er i hovedsak FN og Verdensbanken.
Målet med Globalis er å visualisere likheter og ulikheter i verden, og hvordan mennesker påvirker livet på planeten. Sidene retter seg først og fremst mot lærere og elever i ungdomsskoler, videregående skoler og folkehøgskoler.
Globalis finnes også på svensk, dansk, finsk og islandsk  i et samarbeid med de andre nordiske FN-forbundene.
Sterope (mytologi)

I gresk mytologi var Sterope /ˈstɛrəpiː/ (Gresk: Στεροπή /steropέː/), også kalt Asterope, en av de syv Pleiadene som ble født av Atlas og Pleione på fjellet Kyllene i Arkiadia.
Sterope var i noen mytiske beretninger kone til Oenomaus. Ifølge andre nedtegnelser var Oenomaus hennes sønn, som hun fikk sammen med Ares.
Mikroaggressjon

En mikroaggressjon er en uttalelse eller handling som indirekte, nonchalant, vagt eller utilsiktet oppfattes som nedvurdering av person eller gruppe, oftest på grunn av deres opphav, seksualitet, kultur, klasse eller religion. 
Eksempler på uttalelser som av enkelte tolkes som mikroaggresjoner er «hvor kommer du fra, egentlig?» når spørsmålet er stilt til noen fordi de har en annen hudfarge, eller «du snakker så godt norsk», når sies til en norsk statsborger fordi personen har mørk hudfarge. 
Begrepet mikroaggressjon brukes fortrinnsvis av personer som ønsker å bekjempe rasisme og diskriminering. Bruken av begrepet kritiseres ofte for å senke terskelen for hva som skal regnes som diskriminering til et meningsløst nivå, og at det hemmer ytringsfriheten fordi det kan innby til at noe tolkes i verst tenkelige mening. 
Begrepet ble først tatt i bruk av den amerikanske psykiateren Chester M. Pierce i 1970 for å beskrive avvisninger og fornærmelser som svarte var utsatt av hvite i hverdagslivet. Begrepet ble senere utvidet til å omfatte andre minoritetsgrupper.
Taxi Sør

Taxi Sør AL er et norsk drosjeselskap som holder til i Kristiansand. Drosjebilene er lakkert gule.
Selskapet opererer drosjebiler i Kristiansand, Søgne og Songdalen i Vest-Agder og Lillesand i Aust-Agder. De fleste holdeplassene er lokalisert i Kvadraturen (Kristiansand).
Taxi Sør ble stiftet i 1994 som konkurrent til Agder Taxi.
Dictyoptera aurora

Utseende

Dictyoptera aurora er 7-13 millimeter lang.  Kroppen er svart, med skarlagensrøde dekkvinger og brystskjold (pronotum). Hodet er kort, men ikke snuteformet forlenget framover. Det er synlig, sett ovenfra (det vil si, det dekkes ikke av brystskjoldet). Antenner har elleve ledd og er festet tett sammen på pannen like ved fasettøynene. Det tredje leddet er betydelig lengre enn det andre leddet. Brystskjoldet har en nær kvadratisk form, ofte med en markert og noe oppstående sidekant. Midtpartiet består av et lukket område dannet av en oppstående ribbe. Dekkvingene er kraftig kitiniserte, parallellsidige og har lengderibber. Alle føtter har fem ledd.

Levevis

Dictyoptera aurora tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er radikalt forskjellige fra de  voksne i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Biblioteca Nacional Miguel Obregón Lizano

Biblioteca Nacional Miguel Obregón Lizano er Costa Ricas nasjonalbibliotek. Det ble etablert 13. oktober 1888, da det overtok samlinga til Universidad de Santo Tomás (i dag Universidad de Costa Rica). Biblioteket oppbevarer minst tre eksemplarer av alle bøker utgitt i Costa Rica, i tillegg til et stort antall utenlandske verker. Det er oppkalt etter skolemannen Miguel Obregón Lizano. Bibliotekbygninga ligger i den nordlige enden av Parque Nacional i sentrum av hovedstaden San José.
Philip Rosseter

Liv og virke

Fra 1603 til sin død i 1623 var Rosseter luttenist for James I av England. Han er best kjent for A Book of Ayres (1601) som han skrev i samarbeid med Thomas Campion. I forordet, som sannsynligvis ble skrevet av Campion, kritiseres kompleks kontrapunkt og «intrikate» harmonier fordi det gjør ordene uforståelige. Campion og Rosseter hadde et både profesjonelt og personlig forhold: i Campions testamente var Rosseter oppført som enearving.
Rosseter andre bok, Lessons for Consort (1609), er skrevet for broken consort med pandora, cister, lutt, fløyte, diskantgambe og bassgambe, og inneholdt arrangementer av egne og andres komposisjoner.
Rosseters sanger med luttakkompagnement er stort sett korte og homofone med et minimum av repetisjoner og lite bruk av tonemaleri, dvs at musikken i liten grad uttrykte teksten. Samtidig er stykkene rike på musikalsk oppfinnsomhet.
Storbyområdet New York

Storbyområdet New York (New York metropolitan area) er en byregion i USA som består av New York City og tilgrensende områder. Office of Management and Budget har to definisjoner av området: Metropolitan Statistical Area (MSA) og Combined Statistical Area (CSA). MSA består av New York City, Hudson Valley og Long Island i delstaten New York samt deler av New Jersey og Pennsylvania. CSA omfatter i tillegg deler av delstaten Connecticut og ytterligere deler av delstatene New York og New Jersey. Storbyområdet New York er den mest folkerike storbyregionen i USA.

Combined Statistical Area (CSA)

Combined Statistical Area består av MSA-området pluss fem tilgrensende byregioner. Området betegnes som New York-Newark-Bridgeport, New York-New Jersey-Connecticut-Pennsylvania Combined Statistical Area, med en befolkning på 22 085 649 (estimat for 2009).
Denne storbyregionen innbefatter New York City, de fem største byene i New Jersey (Newark, Jersey City, Elizabeth, Paterson og Trenton) og seks av de sju største byene i Connecticut (Bridgeport, New Haven, Stamford, Waterbury, Norwalk og Danbury). Området har et areal på 30 671 km².
Københavns politigård

Den runde gården

Den runde gården er på 1615 m² og var Aage Rafns idé. I de første skissene til Politigården opererte Kampmann med en firkantet gård. Rafn har hentet inspirasjon fra Pantheon i Roma og fra den mauriske festningen i Alhambra.
Den runde gården har en diameter på 44 meter. Gården har 44 søylepar som bærer kontorer og ganger. Søylene er oppført i fransk kalksten. Gangen i tredje etasje ble lagt bak ved en balustrade. 
Alle fasader i den runde gården og gulvet i kolonnaden er kledd med donaukalksten, mens gårdens store runde gulvflate er kledd med fliser av dansk faksekalksten.
Politigården ble fredet i 1995.
Cicindela japana

Utbredelse

Cicindela japana finnes  i Asia.

Utseende

Cicindela japana har en matallisk grønn farge med en svak antydning til rødt. Også følehornene og beina har den samme fargeblandingen. Den har et sammensatt mønster av noen få bleke gul-hvite flekker på dekkvingene.  Kjevene har ikke matalisk glans, men er lyst brunlig, med mørkt brune ytterkanter (tenner).

Levevis

Cicindela japana finnes i tilknytning til åpne solrike tørre lokaliteter. Både de voksne og larvene lever som rovdyr. Den tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er ofte radikalt forskjellige fra de  voksne, både i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Albania i Eurovision Song Contest

Historikk

Eurovision Song Contest blir kringkastet av den statlige tv-kanalen RTSH, og det er vinneren av den nasjonale sangkonkurransen Festivali i Këngës som representerer Albania i konkurransen. 
RTSH søkte om å få delta allerede i 2003, men ettersom tre andre land alt hadde søkt om å bli tatt opp i konkurransen, ble Albanias debut utsatt til året etter. Anjeza Shahini, som vant den 42. Festivali i Këngës, ble dermed Albanias første deltaker i Eurovision Song Contest. Hun vant Festivali i Këngës med sangen «Imazhi yt», i Eurovision Song Contest fremført på engelsk med tittelen «The Image of You». 
Som debutant måtte Albania delta i semifinalen, men Shahini kvalifiserte seg for finalen etter å ha blitt nummer fire i semifinalen. Shanini og «The Image of You» ble nummer syv i finalen, Albanias beste resultat i Eurovision Song Contest frem til 2012.
Ledina Çelo og «Tomorrow I Go» deltok for Albania i 2005 og var direktekvalifisert til finalen på grunn av syvendeplassen året før. Çelo ble nummer 16, og Albania var derfor ikke direktekvalifisert for finalen i 2006. Neste gang Albania nådde finalen i Eurovision Song Contest, var i 2008, da Olta Boka og «Zemrën e lamë peng» ble nummer ni i den andre semifinalen og nummer 16 i finalen.    
I 2009 ble Kejsi Tola og «Carry Me In Your Dreams» nummer 17 (syvendeplass i semifinalen), og i 2010 ble Juliana Pasha og «It's All About You» nummer 16 (sjetteplass i semifinalen).   
I 2011 kvalifiserte ikke Albania seg til finalen, men i 2012 tok Rona Nishliu landet til en femteplass med sangen «Suus». Dette er Albanias beste plassering i Eurovision Song Contest til nå. Siden 2012 har Albania kvalifisert seg til finalen tre ganger: i 2015, 2018 og 2019.
Kanalbrua (Moss)

Kanalen

Kanalen i Moss ble laget for at blant annet trelastskuter skulle slippe å seile rundt hele Jeløy for å komme til brygger som lå i Mossesundet. Kanalen ble først foreslått gravd av kong Christian IV, som i 1605 uttalte at det ville være en fordel med en kanal som gir en sammenhengende seilingsled mellom Værla og Sundet. De første planene som ikke ble iverksatt, kom i 1647. Nye planer kom i 1704 etter befaring av kong Fredrik IV, men arbeidet startet først den 7. august 1812.
På grunn av pengemangel stoppet arbeidet opp i 1814. Først i 1851 ble gravingen startet opp igjen. Åpningen av kanalen skjedde den 6. november 1855. Kanalen ble starten på en av de viktigste utviklingsperioder for Moss. Fem, seks tusen båter passerte gjennom kanalen hvert år, og etter få år ble det bygget tollbod. Ved forrige århundreskifte var begge sider av kanalen opparbeidet som park og var et populært promenadestrøk hvor byens befolkning spaserte og lyttet til parkkonsertene.
Kempten (Allgäu)

Kempten er en by i den tyske delstaten Bayern i det sydlige Tyskland. Det bor ca. 68 000 innbyggere i byen, som ligger ved elven Iller i landskapet Allgäu.
De nærmeste nabolandene er Østerrike, Liechtenstein og Sveits, bare en times tid unna. Dette gjelder også storbyen München. Området i sør tiltrekker seg mange turister hvert år. Spesielt populært er det å sykle, gå turer, svømme, spille golf og stå på ski.
Ved at byen ble nevnt av den greske geografen Strabo, har denne byen det eldste skrevne bevis fra en tysk by.
I Det tysk-romerske rike, nærmere bestemt fra 1289 til 1803, var Kempten en riksby. Den var dessuten sete for ett av rikets fire fyrsteabbedier (se Kempten fyrsteabbedi).
I 1978 ble byen en universitetsby.
En uke i månedskiftet april-mai finner man den årlige jazz-festivalen som huser internasjonale band og solo-artister. Ellers tilbyr byen teater, festivaler, konserter og utendørs kino (i sommermånedene). Hele året er det store konserter i bigBOX, og rundt juletider er det – som i mange tyske byer – julemarked.
Groenriviermond fyr

Groenriviermondfyr (afrikaans: Groenriviermondvuurtoring) er et fyr mot Atlanterhavet ved Groenriviermond, munningen til Groenelva, omtrent 30 kilometer nordvest for Strandfontein.
Groenriviermondfyr ble bygget i 1988 og er det siste tårnet som har blitt bygget i Sør-Afrika. Det 17 meter høye betongtårnet er malt gult med en horisontal svart stripe. Tårnets lys stammer fra det midlertidige tårnet ved Kapp Agulhas som tjenestegjorde fra 1968 til 1988.
Marina Lie

Marina Lie alias Marina Aleksejevna Gubonina (evt. Goubonina) og Marina Noreg (født 27. juni 1902 i St. Petersburg, død 22. desember 1976 i Barcelona) var en russisk-født spion og ballettdanser. I 1931 giftet hun seg med nordmannen Einar Andreas Lie (1887-1944), og i 1934 kom hun til Norge. Grunnen var trolig at hun skulle spionere for Sovjetunionen. Lie lot seg verve høsten 1939 som tysk agent av Abwehr-majoren Berthold Benecke i Oslo. Hun spionerte for det nasjonalsosialistiske Tyskland i Narvik under slaget om byen i 1940. Senere i livet bosatte hun seg i Spania under navnet Marina Noreg, og døde i Barcelona like før jul i 1976.
Kolbukameratene Idrettslag

Kolbukameratene Idrettslag (stiftet i 1935) er et idrettslag fra Kolbu på Toten. 
En del av klubbens aktivitet er slått sammen med naboklubben Kolbu Idrettslag, som fotballaget Kolbu/Kolbukameratene Fotball. Tidligere har disse to idrettslagene delt området Kolbu mellom seg.  
Klubben driver med innebandy, fotball, langrenn, hopp, friidrett og håndball.  
Storhopperne Kenneth Gangnes (1989–) og Maren Lundby (1994–) hopper for dem.
Administrasjonssenter

Administrasjonssenter (eller administrasjonssentrum) er i Norge ofte brukt om en fylkeshovedstad eller byen eller stedet der en kommune ledes fra. Statistisk sentralbyrå regner administrasjonssenteret i en kommune som stedet i den grunnkretsen som rådhuset ligger i.  Det kan også brukes om andre beliggenheter til en administrasjon, for eksempel en koloni, oversjøisk territorium, biland eller lignende. I andre land brukes betegnelsen også om stedet hvor firma ligger, men sjelden på norsk.
Werne kraftverk

Werne kraftverk, også kjent som Gersteinwerk Block K, er et varmekraftverk i delstaten Nordrhein-Westfalen i det vestre Tyskland. Det har en installert produksjonskapasitet på 770 MW, fordelt på én blokk og 3 turbiner levet av Siemens. Gassfyringsenhetene inngår som blokk K i det enda større Gersteinwerk kraftverk, som også er vekselvis gass- og kulldrevet.
Anlegget ble påbegynt omkring 1975 og stod ferdig i 1984. Brenselkilden er steinkull og naturgass. Operatør er energiselskapet RWE Power AG.
De totale CO2-utslippene i 2008 gikk merkbart ned og var ca. 2 299 000 tonn, mens det samme årets kvote som var 2,186 mill. tonn. 
På samme stedet ligger Gersteinwerk kraftverk som er gassfyrt, og på hele 1.680 MW.
Heterosaphanus

Utbredelse

Arten er bare kjent fra Uganda.
José de Jesús Corona

Landslaget

Corona ble olympisk mester i fotball under OL-2012 i London. Han var med på det mexicanske laget som vant fotballturneringen for menn foran Brasil og Sør-Korea. Mexico vant to kamper og spilte én uavgjort i det innledende gruppespillet og vant sin gruppe. I kvartfinalen beseiret de Sengal med 4–2, og i semifinalen ble det seier med 3–1 over Japan. Finalen mot Brasil vant de med 2–1.
Reyes var også med på det mexicanske laget som vant fotballturneringen for menn i de Panamerikanske leker 2011 i Guadalajara i Mexico. De vant finalen mot Brasil med 4–3 etter straffer.
Han ble tatt ut i Mexicos tropp til VM i fotball 2018 i Russland.
Amecameca

Klima

Det er regntid mellom mai og oktober. Gjennomsnittstemperaturen (gjennom hele året) er på 14,1 °C. Den kaldeste måneden er januar, med en gjennomsnittstemperatur på 2,4 °C. April er den varmeste måneden, med en gjennomsnittstemperatur på 24 °C.
http://amecameca.gob.mx/
Det faller 935,6 millimeter nedbør i løpet av et gjennomsnittsår. Juli er den måneden med mest nedbør, hvor det gjennomsnittlig faller 341 millimeter. Februar er den tørreste, med rundt 6,2 millimeter nedbør i kommunen.
Salmonsens konversationsleksikon

Salmonsens konversationsleksikon er et dansk leksikon. Dets første utgave ble utgitt av Isac Salmonsen som Salmonsens Store Illustrerede Konversationsleksikon i 19 bind 1893–1911, på Brødrene Salmonsens forlag, som i 1911 ble overtatt av J. H. Schultz Forlag. Tittelen Salmonsens konversationsleksikon ble brukt på annen utgave i 26 bind 1915–1930, som er Danmarks største leksikon gjennom tidene. Den tredje utgaven hadde tittelen Den lille Salmonsen og ble utgitt i 12 bind 1937–1940. En fjerde og siste utgave i ett bind, Den nye Salmonsen kom i 1949. I mellomtiden hadde man i 1941 begynt å utgi Salmonsens Leksikon-Tidsskrift (SLT) med et hefte hver måned, som utkom i 15 årganger frem til 1955.
Etter første verdenskrig endret landegrensene seg så dramatisk at da Salmonsen i 1918 gav ut det bindet som inneholdt artikkelen «Europa», var det bare satt av plass til et kart som kjøperne siden kunne lime inn selv, når det var vedtatt hvor de nye grensene kom til å ligge.
Verkets første utgave inneholder forholdsvis mye stoff om Norge og norske forhold. Verket utkom på et tidspunkt da det norske bokmarkedet fremdeles ble regnet som hjemmemarked for danske forlag, og danske forlag fremdeles var førstevalg for mange norske forfattere. Ettersom det dertil manglet et norskprodusert leksikon, valgte forlagets redaksjon å utvikle leksikonet slik at det også ble et naturlig leksikon for norske kunder.

Opphavsrett

Leksikonets to første utgaver er offentlig eiendom, mens de senere utgavene fortsatt omfattes av opphavsrett, ettersom det er gått mindre enn 70 år siden deres publisering.
Japansk terrier

Opprinnelse og alder

Japansk terrier er en etterkommer av den britiske foxterrieren, som ble bragt til Nagasaki i Japan med hollandske frakteskuter i den 17. århundre. Om disse hundene kom fra England eller Holland er imidlertid uklart. I Japan ble foxterrieren krysset med andre små lokale hunder, uklart av hvilke raser, til den framsto lik den japanske terrieren vi nå kjenner. En teori er at foxterrier blant annet ble krysset med italiensk mynde, men dette har ikke latt seg bekrefte. En annen teori er at den blant annet ble krysset med kinesisk nakenhund, men heller ikke dette har latt seg bekrefte. Resultatet ble uansett en mindre og langt finere hund av type enn foxterrieren. I Japan fikk denne navnet kobe terrier og mikado terrier.
Slike terriere ble populære først og fremst som en småhund man kunne bære med seg og ha på fanget. Den var altså en selskapshund fra starten av. Så langt kjent har den heller aldri hatt noen oppgaver som brukshund. Ifølge den japanske kennelklubben (JCK) ble det ikke startet med planmessig avl før omkring 1920, og da med varianten fra Kobe. Den må altså regnes som stamfarn for den moderne japanske terrieren. Rasen ble anerkjent av JCK i 1930. Etter andre verdenskrig var rasen nesten utdødd, men den overlevde. Nå har den også oppnådd anerkjennesle av FCI. Den er imidlertid lite kjent utenfor hjemlandet, selv om noen hunder har blitt importert til Europa.

Utseende, anatomi og fysikk

Japansk terrier er en liten, kvadratisk og kompakt hund med noe myndepreg og lette, smidige bevegelser. Hodet er lite og edelt, uten markert stopp – typisk terrier. Høyt ansatte, små v-formede og framoverlutende ører. Halsen er tørr og kraftig. Godt utviklet brystkasse og buede ribbein. Kraftig lendeparti, godt opptrukket buklinje og kort, fast rygg. Elegante bein og kompakte labber. Halen er relativt smal og hengende.
Pelsen er meget kort (ca. 2 mm lang), slett og tykk. Fargen er tricolor (tan og hvit med sort hode) og hvit med sorte markeringer og flekker på kroppen i sort og tan (rødbrun).
Hanner blir gjerne noe større enn tispene, men forskjellen er liten. Skulderhøyden er ca. 30–33 cm og vekten ligger på ca. 4,5–6 kg.

Bruksområde

Japansk terrier er først og fremst en hendig familiehund, men den har også kvaliteter innen en rekke former for hundesport. Den er også en meget sjelden og spennende utstillingshund.

Lynne og væremåte

Japansk terrier er en meget våken, livlig og glad hund, som er ypperlig egnet som familiehund. Den tilpasser seg godt et liv i en liten leilighet i byen, bare den får nok mosjon. Det fryser lett og vil trenge bekledning når det blir kaldt. Den er heller ikke særlig glad i regn og høy fuktighet.